Nyt valoa pimeään – Tältä näyttävät Tampereen valoviikkojen uudet kuviot

Tampereen 52. valoviikot avattiin poikkeuksellisesti Tammerkosken rannalla. Avajaisten päätähti Diandra kipusi Vanhan Kirjastotalon puoleiselle rannalle pystytetylle lavalle ja houkutteli vastarannalla seisonutta yleisöä yhteislauluun. Koskipuisto olikin väkeä mustanaan. Uusi avajaispaikka sai kiitosta yleisöltä. Ilotulitus tuntui tulevan suoraan syliin, ja sitä oli helppo seurata. Tältä näytty Valoviikkojen avajaisten ilotulitus perjantaina Koskipuistossa. Tammerkosken rantamuurien valot syttyivät taas tauon jälkeen. Sähkölaitos ja kosken kuohut on valaistu värivaloin. Uutta on tänä vuonna myös se, että vanhoja tähtivalokuvioita on siirretty Hiedanrantaan. Hämeenkadun itäpäässä, mistä puita ei vielä ole kaadettu, on edelleen tunnelmallisia valopalloja. Kadun länsipäästä pallot siirtyivät ratikkatyömaan tieltä Hämeenpuistoon. Pallovalaistus on siellä parhaimmillaan. Puiston tunnelma on suorastaan maaginen. Valoviikot järjestävät tänä vuonna Visit Tampere Oy, Tampereen kaupunki ja Tampereen Taidemuseo. Ulkovalaistuksen kunnossapidosta vastaa Vera Oy. Tampereen Taidemuseon järjestämän Valogallerian teemana on tällä kertaa Sininen ja valkoinen. Nimi viittaa paitsi valittujen teosten väriskaalaan, myös Suomen itsenäisyyden 100-vuotisjuhlavuoteen. Valogalleria ilahduttaa kaupungin länsipuolen keskustassa. Taideteokset heijastetaan näkyville paikoille rakennusten seinille.